טלי גוטליב

רויטל (טלי) גוֹטְלִיבֿ (נולדה ב-3 בנובמבר 1975, כ"ט בחשוון ה'תשל"ו) היא עורכת דין ופוליטיקאית ישראלית, המכהנת כחברת הכנסת ה-25 מטעם מפלגת הליכוד.

קורות חייה
גוטליב נולדה בשם רויטל רז ב־1975 בבני ברק לשמעון ולרות רז (רדזינסקי) בבית דתי-לאומי. היא שירתה בצה"ל כמדריכת תותחנים.

לגוטליב תואר ראשון ותואר שני במשפטים מאוניברסיטת בר-אילן. את ההתמחות שלה בעריכת דין עשתה במחוז תל אביב (פלילי) של פרקליטות המדינה. מאז שנת 2000 היא עורכת דין בתחום הפלילי ומשרדה שוכן בבני ברק. כעורכת דין התפרסמה גוטליב בעיקר כמייצגת של נאשמים בעבירות מין ובאונס. בנוסף, ייצגה גברים גרושים רבים ופעלה לקידום זכויותיהם במהלך הליך הגירושין שלטענתה מפלה גברים.

בשנת 2012 הגישה גוטליב מועמדות לשיפוט אך נפסלה במרכז הערכה למועמדים על סעיף "מזג שיפוטי". בשנת 2015 התמודדה לראשות לשכת עורכי הדין בישראל כנגד אפי נוה והייתה האישה הראשונה שהתמודדה לתפקיד זה. היא הגיעה למקום האחרון עם 4.8% מהקולות.

לקראת הבחירות לכנסת העשרים ואחת שנערכו ב-2019 הייתה בין מקימות מפלגת "שווים", שהצהירה שעקרונותיה הם שוויון בזכויות הוריות ושוויון לאנשים עם מוגבלויות. היא הוצבה במקום השני ברשימה, אך המפלגה זכתה ל־401 קולות בלבד. בשנת 2020 הגישה מועמדות לתפקיד פרקליטת המדינה, אך לא נבחרה לתפקיד.

עד מאי 2022 השתתפה בפאנל התוכנית "זמן שישי עם אילה חסון" של רשת 13. במהלך משפט נתניהו היא משתתפת בקביעות בצוות "האולפן הפתוח" של כנרת בראשי.

 קריירה פוליטית 
לקראת הבחירות לכנסת העשרים וחמש שנערכו ב-2022, הצטרפה גוטליב למפלגת הליכוד. היא התמודדה בפריימריז המפלגתיים לאחר שראש המפלגה, בנימין נתניהו, אישר את התמודדותה על אף שלא עמדה בתנאי תקופת האכשרה. היא שובצה במקום ה־25 במסגרת הבטחת ייצוג לאישה חדשה, ולאחר שמפלגת הליכוד זכתה ב-32 מנדטים, הפכה גוטליב לחברת כנסת.
ממוזער|שמאל|250px|טלי גוטליב מוחה באולם בית המשפט העליון בדיון על קבורת המחבל ואליד דקה
היא נבחרה לכהן מטעם סיעת הליכוד כחברה בוועדת החוקה, חוק ומשפט, ועדת העבודה והרווחה, הוועדה לענייני ביקורת המדינה, הוועדה לזכויות הילד והוועדה המיוחדת לדיון בהצעת חוק-יסוד: הממשלה, וכממלאת מקום בוועדת החוץ והביטחון. היא פעילה בכנסת כחברה בשדולה למען ארץ ישראל, השדולה לריבונות בבקעת הירדן תחילה, השדולה למען חופש יהודי בהר הבית והשדולה למען האישה החרדית והדתית.

הפצת תאוריות קונספירציה וחקירה על חשיפת מידע מסווג
ב-24 בינואר 2024 קידמה גוטליב תאוריית קונספירציה לפיה בעלה של שקמה ברסלר שוחח עם יחיא סינוואר מספר ימים לפני טבח שבעה באוקטובר, ושראש המוסד דוד ברנע קיבל על כך התרעה מה-CIA. משרד ראש הממשלה והמוסד הגיבו בתגובה רשמית ואמרו שגוטליב מפיצה שקרים.

ראש השב"כ רונן בר טען שדבריה של גוטליב הם פגיעה בביטחון המדינה בכך שהיא חושפת פרטים אסורים על אנשי השב"כ. במענה לתביעת דיבה שהגישה נגדה ברסלר, סירבה גוטליב להגיש כתב הגנה בטענה כי "צווי בית-המשפט אינם חלים על חברת כנסת טלי גוטליב עת עומדת לה חסינות מוחלטת"..

בדצמבר 2024 הפיצה תיאוריית קשר שקרית לפיה ביום הטבח יאיר גולן היה "מעורב בריגול ובתכנון מתקפת חמאס". גולן הגיש תביעת דיבה נגד גוטליב ובית המשפט השלום דחה אותה על הסף כשהוא מקבל את טענתה של גוטליב שעומדת לה חסינות פרלמנטרית על הדברים. גולן ערער לבית המשפט המחוזי. 

גוטליב החלה לקדם הצעת חוק להרחבת חוק חסינות חברי הכנסת. לפי הצעת החוק, לא יוכלו להתנהל תביעות פליליות או אזרחיות נגד חברי הכנסת, אלא אם כן תתיר הכנסת את התביעה ברוב של 90 חברי כנסת, ותאשר כי המעשה לא נעשה במסגרת מילוי תפקידו הפרלמנטרי. בנובמבר 2024 החוק עבר בקריאה טרומית. היועצת המשפטית של הכנסת, עו״ד שגית אפיק, דרשה מגוטליב להצהיר שהצעת החוק לא תחול עליה אישית או על הליכים שכבר נפתחו. אולם, לפי דיווחים, נראה שהנוסח לא שונה כמתבקש ושההתחייבות לא בוצעה. בחוות דעת שהוכנה לדיון בחוק בוועדת הכנסת במרץ 2025, כתבה היועצת המשפטית של הוועדה, עו"ד ארבל אסטרחן, כי הצעת החוק תחליש את שלטון החוק, תסכל אכיפה נגד נבחרי ציבור ותעניק חסינות רחבה מדי לחברי הכנסת ולשותפיהם.

ביוני 2024 הורתה היועמ"שית גלי בהרב-מיארה לפתוח בחקירה פלילית כנגד גוטליב באשמת חשיפת מידע מסווג. בינואר 2025 הורתה הפרקליטות לגוטליב להתייצב לחקירה פלילית במשטרה, אך גוטליב סרבה להתייצב, בטענה שקרית לפיה החוק הקיים מעניק לה חסינות מפני חקירה כזו. ביולי 2025 הודיעה פרקליטות המדינה לגוטליב כי היועצת המשפטית לממשלה גלי בהרב-מיארה שוקלת להעמידה לדין פלילי בכפוף לשימוע, בחשד לעבירה על חוק השב"כ.

הפרעות בדיונים משפטיים
גוטליב מרבה להתייצב לדיונים משפטיים שבהם היא מפריעה למהלך הדיון:
 באוקטובר 2024 התייצבה למשפטם של אלי ציפורי ואבי וייס והפריעה שוב ושוב למהלך הדיון.
 באוגוסט 2025 גוטליב הפריעה למהלך הדיון בתנאי השחרור של יונתן אוריך בפרשת קטרגייט, והשופט הורה לאנשי משמר בית המשפט להוציאה מן האולם. היא התעמתה עם אנשי המשמר וכאשר אחד מהם אמר לה שהוא רק עושה את עבודתו היא אמרה לו "גם היודנראטים אמרו". התבטאותה זכתה לגינויים רבים, כולל מחברים במפלגתה.
בנובמבר 2025 התפרצה פעמים אחדות במהלך דיון בבג"ץ בעתירה שהגיש חבר הכנסת אחמד טיבי מחד"ש-תע"ל, ובהוראת נשיא בית המשפט העליון יצחק עמית הוציא אותה משמר בתי המשפט מאולם המשפטים. לטענת דוברות בתי המשפט גוטליב כינתה את מאבטחי בית המשפט "רוטויילרים".
 גם במשפט נתניהו הפריעה בהערותיה למהלך הדיון.

גוטליב הגישה מספר תלונות לנציב תלונות השופטים בשל הוצאתה בכוח ממספר דיונים בבתי משפט, אך תלונותיה נדחו ונקבע כי הרחקתה הייתה תקינה.

התבטאויות חריגות ועבירות משמעת
לאחר פיגוע הדריסה בשכונת רמות בפברואר 2023 כתבה גוטליב בטוויטר כי נשיאת בית המשפט העליון אסתר חיות אשמה בפיגוע. ב-21 במרץ הוענשה על ידי ועדת האתיקה של הכנסת בשל התבטאות זאת ונאסר עליה לדבר במליאה לשתי ישיבות ולדבר בוועדות הכנסת לשלוש ישיבות.

גוטליב הציגה את מועמדותה לוועדה למינוי שופטים של הכנסת העשרים וחמש, במקביל לקארין אלהרר, ובניגוד לעמדת סיעת הליכוד. בעקבות זאת הוטלו עליה סנקציות על ידי יושב ראש הקואליציה אופיר כץ - נמנעה ממנה הזכות להעלות הצעות חוק, לדבר בשם הסיעה במליאה ולכהן בוועדות עד להודעה חדשה.

באפריל 2025 הפרה גוטליב צו איסור פרסום וחשפה מידע על פרשה ביטחונית שפרטיה היו אסורים לפרסום. בנובמבר 2025 הפרה גוטליב צו איסור פרסום של בית משפט השלום וחשפה את זהותו של ניצב שעוכב לחקירה במח"ש.

תמיכה באלימות
ביולי 2025 שיבחה ברשתות החברתיות הפגנה אלימה של פעילי ימין נגד חבר הכנסת איימן עודה בנס ציונה, במהלכה שברו המפגינים את זגוגית רכבו וקראו קריאות "מוות לערבים" לעברו.

תביעת לשון הרע
בפברואר 2025 חויבה לפצות נהג מונית ב-30,000 ש"ח ועוד הוצאות בסך 16,600 ש"ח, בעקבות תביעת לשון הרע שהגיש נגדה על שני פוסטים שפרסמה נגדו טרם בחירתה לכנסת. גוטליב ערערה על פסק הדין. ערעורה נדחה, והיא חויבה בתשלום הוצאות נוסף בסך 12,000 ש"ח.

 חיים אישיים 
גוטליב מתגוררת בגבעת שמואל. עד לגירושיה הייתה נשואה לנומרולוג ניר גוטליב ולהם שלושה ילדים: זוג תאומים בנים ובת המאובחנת על הקשת האוטיסטית.

בתחילת שנות השלושים לחייה יצאה בשאלה. היא צמחונית, ומתנגדת לחיסוני קורונה.

קישורים חיצוניים

 טלי גוטליב, באתר העין השביעית

 טלי גוטליב: ראיון עם עורכת הדין שלא יורדת מהכותרות באתר מקומונט גבעת שמואל, 25 באוקטובר 2017

 משה ויסטוך, "עו"ד טלי גוטליב", שביעי 382 (עמ' 36–37), 29 בנובמבר 2019

 האם צריך לשים דגל ישראל מאחורי אסירים ביטחוניים? ח"כ גוטליב מגיבה לסערה, באתר ערוץ כנסת, 14 בנובמבר 2023


הערות שוליים

קטגוריה:עורכות דין ישראליות
קטגוריה:גבעת שמואל: חברי הכנסת
קטגוריה:יוצאות בשאלה
קטגוריה:עורכי דין ישראלים
קטגוריה:בוגרות אוניברסיטת בר-אילן: משפטים
קטגוריה:בוגרי אוניברסיטת בר-אילן: משפטים
קטגוריה:חברי הכנסת העשרים וחמש
קטגוריה:חברות הכנסת העשרים וחמש
קטגוריה:חברות הכנסת מטעם הליכוד
קטגוריה:חברי הכנסת: משפטנים
קטגוריה:פוליטיקאים ישראלים שיצאו בשאלה
קטגוריה:בני ברק: חברי הכנסת
קטגוריה:מתנגדי חיסונים
קטגוריה:צמחונים
קטגוריה:ישראליות שנולדו ב-1975
קטגוריה:ישראלים שנולדו ב-1975